Likumprojekts

**Grozījumi Arhīvu likumā**

Izdarīt Arhīvu likumā (Latvijas Vēstnesis, 2010, 35. nr.; 2013, 84. nr.; 2014, 220. nr.; 2016, 57. nr.) šādus grozījumus:

1. Papildināt 12. pantu ar devītodaļu šādā redakcijā:

"(9) Personai, kas Latvijas Nacionālajā arhīvā, institūcijas arhīvā vai akreditētos privātajos arhīvos glabātos arhīva dokumentus izmanto arhīva telpās (lasītavā), aizliegts ienest priekšmetus un vielas, kas nav nepieciešamas dokumentu izmantošanai, iznest arhīva dokumentus un arhīva uzziņu sistēmas elementus, nodot tos citai personai, veikt tādas darbības ar dokumentiem, kas bojā vai var bojāt dokumentu fizisko stāvokli."

1. Izslēgt 27. pantu.
2. Papildināt likumu ar 28. un 29. pantu šādā redakcijā:

"**28. pants. Administratīvā atbildība dokumentu un arhīvu pārvaldības un arhīvos glabāto dokumentu izmantošanas jomā**

(1) Par dokumentu un arhīvu pārvaldības kārtības pārkāpšanu fiziskai personai, valdes loceklim vai amatpersonai izsaka brīdinājumu vai piemēro naudas sodu no četrpadsmit līdz astoņdesmit sešām naudas soda vienībām, bet juridiskai personai izsaka brīdinājumu vai piemēro naudas sodu no divdesmit astoņām līdz divsimt astoņdesmit naudas soda vienībām.

(2) Par aizlieguma pārkāpšanu ienest Latvijas Nacionālā arhīva, institūcijas arhīva vai akreditēto privāto arhīvu telpās (lasītavā) priekšmetus un vielas, kas nav nepieciešamas dokumentu izmantošanai, iznest arhīva dokumentus un arhīva uzziņu sistēmas elementus no lasītavas, nodot tos citām personām, veikt tādas darbības ar dokumentiem, kas bojā vai var bojāt dokumentu fizisko stāvokli, fiziskai personai, valdes loceklim vai amatpersonai izsaka brīdinājumu vai piemēro naudas sodu no četrpadsmit līdz astoņdesmit sešām naudas soda vienībām, bet juridiskai personai izsaka brīdinājumu vai piemēro naudas sodu no divdesmit astoņām līdz divsimt astoņdesmit naudas soda vienībām, piemērojot tiesību izmantošanas aizliegumu izmantot dokumentus attiecīgā arhīva telpās (lasītavās) no viena mēneša līdz trim gadiem vai bez minētā tiesību izmantošanas aizlieguma piemērošanas.

**29. pants. Kompetence sodu piemērošanā**

Administratīvo pārkāpumu procesu par šā likuma 28. pantā paredzētajiem pārkāpumiem veic Latvijas Nacionālais arhīvs."

4. Papildināt pārejas noteikumus ar 12. punktu šādā redakcijā:

"12. Grozījumi šā likuma 12. pantā par tā papildināšanu ar devīto daļu, 27. panta izslēgšana un likuma papildināšana ar 28. un 29. pantu stājas spēkā vienlaikus ar Administratīvo pārkāpumu procesa likumu."

Kultūras ministra vietā –

veselības ministre

Anda Čakša